Pasiënte gou terug in hospitaal na brand | Maroela Media
Groot skade is aangerig tydens 'n brand by die Charlotte Maxeke-hospitaal in Johannesburg. (Foto: Twitter)
Pasiënte wat na ander hospitale oorgeplaas is ná 'n brand by die Charlotte Maxeke-hospitaal in Johannesburg sal volgende naweek terug na dié hospitaal oorgeplaas word.
Die hospitaal is op 17 April gesluit nadat 'n brand langer as 'n dag daar gewoed en groot skade aangerig het. Meer as 800 pasiënte is na 17 ander mediese fasiliteite oor die hele Gauteng heen oorgeplaas.
Die brand het die Vrydagaand in 'n apteek se pakkamer uitgebreek en byna 12 uur lank geduur voordat brandbestryders dit in bedwang kon bring.
'n Voorlopige beoordeling is van die gebou gedoen om die omvang van die skade te bepaal. Volgens Thabo Masebe, Gautengse provinsiale woordvoerder, het die brand blok 3 en 4 van die hospitaal geraak en sal die twee eenhede gesluit bly totdat ingenieurs 'n deeglike strukturele beoordeling voltooi het.
Die res van die hospitaal wat nie deur die brand geraak is nie, word intussen voorberei sodat dienste hervat kan word en pasiënte na die hospitaal kan terugkeer. Die hospitaal sal sy dienste op 3 Mei hervat nadat pasiënte weer terug in die hospitaal is.
Die ondersoeke deur al die relevante owerhede rakende die oorsaak van die brand duur voort.
Dr. Zweli Mkhize, minister van gesondheid, het die hospitaal Dinsdag besoek en gesê die skade beloop nagenoeg R40 miljoen.
Die DA en VF Plus het vroeër gesê die Charlotte Maxeke-hospitaal is jare lank swak onderhou en dat dit moontlik die rede vir die brand kan wees.
Dit is die tweede brand vanjaar in 'n Gautengse staatshospitaal, en die partye eis dat ondersoek ingestel word oor veiligheidsmaatreëls by al die staatshospitale.
Groot skade is in Februarie aan die Carletonville-hospitaal aan die Wes-Rand aangerig toe 'n brand beskermende mediese toerusting ter waarde van R23 miljoen vernietig het.